钦定古今图书集成/明伦汇编/氏族典/第358卷 > 林栗
## 钦定古今图书集成/明伦汇编/氏族典/第358卷 > 林栗

按《宋史林栗传》，“栗字黄中，福州福清人。登绍兴十二
年进士第，调崇仁尉，教授南安军。宰相陈康伯荐为
太学正，守太常博士。孝宗即位，迁屯田员外郎、皇子
恭王府直讲，除右司员外郎，迁太常少卿，知湖州，改
知潭州，除秘阁修撰，进集英殿修撰，知隆兴府。召对，
除兵部侍郎。朱熹以江西提刑召为兵部郎官。熹既”
入国门，未就职。栗与熹相见，论《易》，与《西铭》不合。至是，
栗遣吏部趣之，熹以脚疾请告，栗遂论熹本无学术，
妄自推尊，太常博士叶适上封事辩之。于是侍御史
胡晋臣劾栗，出知泉州，又改明州，奉祠以卒，谥简肃。
栗为人强介有才，而性狷急，欲快其私忿，遂至攻诋
名儒，废绝师教，殆与郑丙、陈贾、何澹、刘德秀、刘三杰、
胡弦辈，党邪害正者同科，虽畴昔论事，雄辩可观，不
足以盖晚节之谬也。